text: Giftslange løs i Tinglev
  27 september 2017 kl. 16.08
  En slangeekspert fra Terrariet i Vissenbjerg forsøger at fange slangen, der har gemt sig på virksomheden Maersk Container Industry.
  Det er en særdeles giftig slange, som onsdag eftermiddag blev opdaget i Tinglev. Navnet på slangen er Vipera Ammopytus, og den bliver betegnet som en af de giftigste slanger i Europa.
  Sandhugormen hører normalt hjemme i Sydeuropa og er formentlig kommet til Tinglev sammen med en container.
  Slangen er dog heldigvis lokaliseret og gemmer sig lige nu under en sokkel, siger vagtchef Erik Lindholdt, Syd- og Sønderjyllands Politi, til TV SYD.
  Maersk Container Industry bekræfter over for Ekstra Bladet, at slangen blev fundet hos dem.
  Politiet oplyste onsdag i første omgang på Twitter, at slangen var blevet indfanget, men det er altså ikke lykkedes endnu.
  